Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 1069/13/5502	Čadca, 31.1.2014
EEČ : 2-37-24-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 09.10.2013 v čase o 9.30 h., v mieste trvalého bydliska v obci XXXXX, rodinnom dome XXXXX, okres Čadca, po predchádzajúcej slovnej hádke, hodil sklenený hrnček po svojej manželke XXXXX, ktorá z dôvodu obrany tváre si zodvihla ruky pred tvár, aby si ju chránila, pričom letiaci hrnček ju trafil do oblasti ľavého lakťa, čím došlo k zlomenine lakťovej kosti s dobou liečenia nad 42 dní.  

lebo obvinený nebol v čase činu pre nepríčetnosť trestne zodpovedný

Odôvodnenie:
Vyšetrovateľ Okresného riaditeľstva PZ, OKP Čadca uznesením sp. zn. ČVS:ORP-591/OVK-CA-2013 zo dňa 03.12.2013 začal trestné stíhanie podľa § 199 odsek 1 Trestného poriadku a súčasne podľa § 206 odsek 1 Trestného poriadku vzniesol obvinenie XXXXX pre prečin ublíženia na zdraví podľa § 156 odsek 1, odsek 3 písmeno c) Trestného zákona, na tom skutkovom základe, ako je uvedené vo výrokovej časti  predmetného uznesenia.

Dňa 31.01.2014 predložil vyšetrovateľ Okresného riaditeľstva PZ, OKP Čadca návrh na zastavenie trestného stíhania podľa § 215 odsek 1 písmeno e) Trestného poriadku, spolu so spisovým materiálom sp. zn. ČVS:ORP-591/OVK-CA-2013.

Preskúmaním spisového materiálu bolo zistené, že návrh vyšetrovateľa je dôvodný, nakoľko výsledky vyšetrovania preukazujú, že obvinený XXXXX nebol v čase činu pre nepríčetnosť trestne zodpovedný.

Tento záver vyplýva najmä zo znaleckého posudku MUDr. Stanislava Kollára a MUDr. Dagmar Štrocholcovej.

Obvinený XXXXX nebol schopný vypovedať a ostatní svedkovia odmietli vo veci vypovedať.

Na základe príkazu Okresného súdu v Čadci sp. zn. 3 Tp 330/2013 zo dňa 17.12.2013 bol vydaný príkaz na vyšetrenie duševného stavu obv. XXXXX, a následne vyšetrovateľ Okresného riaditeľstva PZ, OKP Čadca uznesením sp. zn. ORP-694/OEK-CA-2011 zo dňa 23.12.2013 pribral do konania znalcov MUDr. Stanislava Kollára a MUDr. Dagmar Štrocholcovú, za účelom vyšetrenia duševného stavu obvineného.

Zo znaleckého posudku znalcov vyplýva, že obvinený XXXXX v čase spáchania činu trpel závažnou duševnou chorobou pravom zmysle slova t. j. psychózou. Išlo o zmiešanú demenciu ťažkého stupňa, ktorá sa prejavuje ťažkými poruchami pamäti s narušením základnej orientácie. Došlo k ťažkému úbytku intelektových schopností a je narušená schopnosť správne vyhodnotiť situáciu a anticipovať následky, so stratou racionálnych zábran. Pre túto duševnú chorobu v pravom slova zmysle nemohol rozpoznať nebezpečenstvo svojho konania pre spoločnosť a nemohol toto konanie ovládať. Nechápe účel a zmysel trestného konania. Nenavrhujú nariadiť obvinenému ochrannú liečbu, vzhľadom na to, že išlo o epizodický čin a jeho pobyt na slobode nie je pre spoločnosť nebezpečný.

Podľa § 215 ods. 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Na základe vyššie uvedeného som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor